[{"text_idx": "#000004", "text": "Mae 'na rywbeth arbennig am ddringfa diarffordd. Dringfeydd nad ydych chi'n dod ar eu traws ar hap a damwain. Mae'n rhaid i chi gynllunio'r reid yma - mynd i'w concro yn unswydd. Yn aml iawn, mae'r gwobr am wneud hynny'n werthfawr."}, {"text_idx": "#000010", "text": "Iawn, ok. Falle nad ydy'r ddringfa hon cweit beth oeddech chi'n disgwyl ei weld ar y rhestr o ddringfeydd 'diarffordd'. Dydy hi ddim cweit yn cyfleu'r ddelwedd 'dawel oddi wrth lonydd prysur', ond eto, mae'n cwrdd a\u0302'r ddau brif faen prawf, sef 'dead-end' a'r angen i fynd yn unswydd. Er fod Pen y Gogarth yn adnabyddus ers tro, dwi'n credu fod y frwydr danllyd 'na gawson ni rhwng Wout van Aert a Julian Alaphilippe ar y cymal arbennig 'na o'r Tour of Britain llynedd yn sicr yn anfarwoli'r ddringfa. I'w gyrraedd, rhaid bod yn wyliadwrus yng nghanol Llandudno; dydy'r drofa ddim nepell o'r Pier, trowch ar Ffordd Ty\u0302 Gwyn ac arhoswch arno fo. Mae'r hanner cyntaf yn dipyn anos na'r ail, gan fod a\u0302 graddiannau'n dynesu at 20%, a'r brathiad mwyaf ar y gornel sia\u0302p S. Mae'n lleddfu rhywfaint yng nghanol y ddringfa lle mae'r ffordd o'r gylchdaith yn cwrdd (hwn yn ddringfa o lyfr Simon Warren hefyd), cyn drag olaf i'r maes parcio ar y copa yn o\u0302l o gwmpas 10 ac 11%. Dyma'r linc i'r segment ar Strava: "}, {"text_idx": "#000012", "text": "Dygwyd y llun oddi ar Komoot. Diolch i Dyfed Thomas am argymell hwn; dringfa ddiarffordd os welish i un erioed! Dim so\u0302n am unrhyw segment Strava nac unrhywbeth, felly byddwch chi'n sicr yn y gwylltineb. Er, mae'r rhan gyntaf yr un fath a\u0302'r llwybr cerdded o Lanberis i gopa'r Wyddfa. Felly trowch ar Stryd Fictoria yn Llanberis, cario 'mlaen heibio Caffi Penceunant Isaf (Caffi Steffan y'i gelwir, mae'n debyg) hyd at gia\u0302t y mynydd."}, {"text_idx": "#000013", "text": "A\u0302 minnau'n byw yn y Bala, mae'n rhyfeddol a\u0302 dweud y gwir nad ydw i na'r seiclwyr eraill yr ydw i'n eu hadnabod wir yn gyfarwydd a\u0302'r ddringfa hon. Llai na 350 o bobl sydd wedi'i choncro a'i recordio ar Strava. Grw\u0302p o ymwelwyr ddaeth a\u0302 hi i'm sylw i ar dop y Stwlan yr haf 'ma, gan ddweud ryw bethau mawr am y chwarel sydd yma. Felly, wedi tipyn o bori ac ymchwilio, mi wnes i ddod o hyd i fwy o wybodaeth. Mae'r ddringfa hon yn dechrau yn Llan Ffestiniog; o gyfeiriad y Migneint, trowch i'r dde lawr y ffordd serth, ac yn lle troi i'r chwith am yr A470, trowch i'r dde a chario 'mlaen ffordd 'na (arwydd T dead-end addawol). O'r A470, trowch oddi arno - does dim arwydd troi, dim ond casgliad o dai, cilfan, a rownd y gornel arwydd 'anaddas i gerbydau nwyddau trwm'. Cariwch ymlaen ar y ffordd yma, heibio'r arwydd dead-end. Os am fwy o her, dechreuwch drwy ddringo Allt Goch i Lan Ffestiniog o Faentwrog, ac wedyn mynd ymlaen i fan hyn. Mae gan y ddringfa 4km raddiant cyfartalog o 7%, ond mae'r cilometr olaf yn lladdfa, gyda graddiannau ffigyrau dwbl drwyddi draw, a rhannau o gwmpas 20%. Mae'r ddringfa'n gorffen wrth chwarel Cwt y Bugail. Segment Strava: "}, {"text_idx": "#000014", "text": "Dringfa 5km o hyd o Ffair-rhos yw hon, ym moelni ac anialwch yr Elenydd yng Ngheredigion. Mae'r ddringfa'n arwain ei choncwerwyr at gasgliad o lynnoedd sy'n dwyn yr enw 'Teifi Pools' - nes i ddim llwyddo i ddod o hyd i enw Cymraeg ar y casgliad - gan gynnwys Llyn Teifi, Llyn Hir, Llyn Gorlan a Llyn Egnant, a chartref tarddbwynt yr Afon Teifi, sy'n llifo oddi yma i lawr y mynydd at Abaty Ystrad Fflur. Ar y groesffordd yn Ffair-rhos, trowch fyny am y mynydd. O ran y ddringfa ei hun, dydy'r graddiant cyfartalog o 3.5% ddim yn gwneud iddi ymddangos fel tipyn o her, ond eto, mae'r ffigwr hwnnw'n dwyllodrus. Hynny oherwydd fod 'na ambell i ran o oriwaered - mae'n eithaf fyny-ac-i-lawr - gydag ambell i ran dros 10%. Dringfa gwerth ei thaclo, yn o\u0302l ei golwg hi. Segment Strava: "}]